
AKMENĖS RAJONO SAVIVALDYBĖS TARYBA

SPRENDIMAS
DĖL AKMENĖS RAJONO SAVIVALDYBĖS VIEŠOSIOS BIBLIOTEKOS NUOSTATŲ PATVIRTINIMO

2019 m. birželio 27 d.   Nr. T-167
Naujoji Akmenė


Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Lietuvos Respublikos biudžetinių įstaigų įstatymo 4 straipsnio 3 dalies 1 punktu, Lietuvos Respublikos bibliotekų įstatymu, Akmenės rajono savivaldybės taryba nusprendžia:
1. Patvirtinti Akmenės rajono savivaldybės viešosios bibliotekos nuostatus (pridedama).
2. Įpareigoti Akmenės rajono savivaldybės viešosios bibliotekos direktorę Zitą Sinkevičienę pasirašyti Akmenės rajono savivaldybės viešosios bibliotekos nuostatus ir juos pateikti Juridinių asmenų registrui bei pasirašyti visus su tuo susijusius dokumentus.
3. Pripažinti netekusiu galios Akmenės rajono savivaldybės tarybos 2018 m. spalio 25 d. sprendimą Nr. T-198 „Dėl Akmenės rajono savivaldybės viešosios bibliotekos  nuostatų  patvirtinimo“.
4. Nustatyti, kad šio sprendimo 3 punktas įsigalioja, sprendimo 1 punktu patvirtintus Akmenės rajono savivaldybės viešosios bibliotekos nuostatus įregistravus Juridinių asmenų registre.
Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.



Savivaldybės meras				               Vitalijus Mitrofanovas

PATVIRTINTA
Akmenės rajono savivaldybės tarybos
2019 m. birželio 27 d. sprendimu Nr. T-167


AKMENĖS RAJONO SAVIVALDYBĖS VIEŠOSIOS BIBLIOTEKOS
NUOSTATAI

I SKYRIUS
BENDROSIOS NUOSTATOS

1. Akmenės rajono savivaldybės viešosios bibliotekos nuostatai (toliau – Nuostatai) reglamentuoja biudžetinės įstaigos Akmenės rajono savivaldybės viešosios bibliotekos (toliau – Viešoji biblioteka) teisinę formą, veiklos tikslus ir funkcijas, teises ir pareigas, valdymą ir veiklos organizavimą, darbuotojų priėmimą į darbą, atleidimą iš darbo, jų darbo apmokėjimo tvarką, lėšų šaltinius, lėšų naudojimo tvarką, finansinės veiklos kontrolę, steigimo, pertvarkymo, reorganizavimo, likvidavimo tvarką, savininką, savininko teises ir pareigas įgyvendinančią instituciją, viešų pranešimų skelbimo ir visuomenės informavimo tvarką. Viešosios bibliotekos pavadinimo santrumpa – VB.
2. Viešoji biblioteka – visiems vartotojams prieinama kultūros, švietimo ir informacijos įstaiga, kaupianti ir sauganti universalų Savivaldybės bendruomenės poreikius tenkinantį dokumentų fondą, teikianti gyventojams informacijos ir viešosios interneto prieigos paslaugas, vykdanti kraštotyros, edukacijos, skaitymo skatinimo, informacinio raštingumo ir kitas su bibliotekų veikla susijusias neformaliojo švietimo programas ir projektus, darbą su jaunimu. 
3. Viešosios bibliotekos teisinė forma – biudžetinė įstaiga.
4. Viešosios bibliotekos savininkas – Akmenės rajono savivaldybė.
5. Viešosios bibliotekos Savininko teises ir pareigas įgyvendina Akmenės rajono savivaldybės taryba (toliau – Savivaldybės taryba). 
6. Viešosios bibliotekos buveinė: V. Kudirkos g. 9, LT-85165 Naujoji Akmenė.
7. Viešoji biblioteka yra ribotos civilinės atsakomybės viešasis juridinis asmuo, turintis savo išlaidų sąmatą, savarankišką balansą, antspaudą su savo pavadinimu ir Akmenės rajono savivaldybės herbu, atsiskaitomųjų sąskaitų Lietuvos Respublikoje registruotose bankuose, spaudų ir simboliką.
8. Viešosios bibliotekos veiklos teritorija apima Akmenės rajono savivaldybės teritoriją.
9. Viešosios bibliotekos veikla grindžiama viešumo ir prieinamumo visuomenei, veiklos tęstinumo principais.
10. Viešosios bibliotekos veikla organizuojama vadovaujantis Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos Vyriausybės nutarimais, Lietuvos Respublikos biudžetinių įstaigų įstatymu, Lietuvos Respublikos bibliotekų įstatymu, Lietuvos Respublikos kultūros ministerijos, bei kitais teisės aktais ir šiais Nuostatais.
11. Viešosios bibliotekos finansiniai metai sutampa su kalendoriniais metais.
12. Viešosios bibliotekos vieši pranešimai skelbiami Viešosios bibliotekos interneto svetainėje, per kitas visuomenės informavimo priemones.

II SKYRIUS
VIEŠOSIOS BIBLIOTEKOS VEIKLOS POBŪDIS, PASKIRTIS, TIKSLAS, UŽDAVINIAI, ORGANIZAVIMO PRINCIPAI

13. Viešosios bibliotekos veikla – dokumentų kaupimas, tvarkymas, sisteminimas, saugojimas, skaitmeninimas, panauda ir viešinimas, bibliografavimas, kultūrinių, švietimo ir edukacinių programų organizavimas ir kultūros plėtra, galimybės naudotis viešaisiais informacijos šaltiniais, nepaisant informacijos pateikimo būdo, formos ir laikmenos, neatsižvelgiant į autorių ar užfiksuotų žinių politinę ar ideologinę orientaciją, užtikrinimas; fizinių ir juridinių asmenų lygių teisių naudotis teisės aktų nustatyta tvarka teikiamomis nemokamomis visuomenės švietimui, sociokultūrinei edukacijai, moksliniams tyrimams bei asmenybės ugdymui reikalingomis paslaugomis ir informacija užtikrinimas. 
14. Viešosios bibliotekos paskirtis – užtikrinti galimybes visuomenei naudotis viešaisiais informacijos šaltiniais, neatsižvelgiant į jų autorių ar juose užfiksuotų žinių politinę ir ideologinę orientaciją. Naudotis biblioteka turi teisę visi fiziniai ir juridiniai asmenys Lietuvos Respublikos bibliotekų įstatymo, šių Nuostatų ir kitų teisės aktų nustatyta tvarka.
15. Viešosios bibliotekos tikslas – teikti informaciją ir idėjas, kurios yra esminė veikla šiandienos informacijos ir žinių visuomenėje.
16. Viešosios bibliotekos uždaviniai: 
16.1. teikti švietimo, informacinės pagalbos paslaugas;
16.2. organizuoti veiklas, skatinančias skaitymą, savišvietą, kultūrinį ir socialinį sąmoningumą, bendrųjų kompetencijų, medijų ir informacinio raštingumo ugdymą. 
17. Viešosios bibliotekos funkcijos: 
17.1. kaupti, saugoti ir skleisti žinias ir informaciją visuomenei, komplektuoti spaudinių ir kitų dokumentų (knygų, serialinių leidinių, garsinių ir (arba) regimųjų, vaizdinių, kartografinių, elektroninių ar kitu būdu pateikiančių informaciją) fondą, laikantis kokybės ir aktualumo principų, neatsižvelgiant į dokumentų autorių ar juose užfiksuotų žinių politinę ar ideologinę orientaciją;
17.2. kaupti ir saugoti rajono Savivaldybės teritorijai išliekamąją vertę turinčių rankraščių ir kitų nepublikuotų dokumentų fondą, įgytą paveldėjus, dovanotą ar pirktą iš nevyriausybinių institucijų ar fizinių asmenų, ar įgytą kitais teisėtais būdais;
17.3. vadovaujantis Lietuvos Respublikos standartais ir Lietuvos Respublikos kultūros ministerijos patvirtintais Bibliotekų fondo apsaugos nuostatais, saugoti ir apskaityti spaudinius ir kitus dokumentus;
17.4. vadovaujantis Bendromis katalogavimo taisyklėmis tvarkyti, vadovaujantis Universaliosios dešimtainės klasifikacijos (UDK) lentelėmis – sisteminti dokumentus;
17.5. diegti naujas technologijas, sudarančias sąlygas teikti vartotojams kokybiškas paslaugas, užtikrinti jų prieinamumą visiems gyventojams;
17.6. panaudojant Lietuvos bibliotekų fondo galimybes, tarpininkauti gaunant dokumentus per Tarpbibliotekinį abonementą (TBA);
17.7. diegti Lietuvos integralią bibliotekų informacijos sistemą (LIBIS) ir teikti nemokamą viešąją interneto prieigą Viešojoje bibliotekoje ir jos filialuose;
17.8. populiarinti Viešąją biblioteką, skleisti informaciją tradicinėmis ir naujausiomis informacinėmis technologijomis; nuolat atnaujinti Viešosios bibliotekos svetainę www.abiblioteka.lt, Akmenės krašto literatų svetainę  www.akmeneskrastoliteratai.lt;
17.9. rengti spaudinių, tapybos darbų ir kitas parodas, literatūrinio, kultūrinio, mokomojo pobūdžio renginius, knygų pristatymus, vykdyti edukacines programas ir kitus renginius;
17.10. teikti metodinę pagalbą Viešosios bibliotekos filialams ir kitoms Savivaldybės teritorijoje esančioms bibliotekoms;
17.11. užtikrinti bendruomenės nariams laisvą prieigą prie informacijos, žinių bei kultūros rašytinio paveldo, vartotojų aptarnavimui naudoti ne tik bibliotekos, bet ir kitų šalies bei užsienio bibliotekų informacinius išteklius, šalies ir tarptautinio tarpbibliotekinio abonemento paslaugas;
17.12. vykdyti rinkodaros, socialinius ir kitus tyrimus, kurių rezultatus panaudoti bibliotekų veiklai tobulinti;
17.13. bendradarbiauti su Lietuvos Respublikos ir užsienio šalių bibliotekomis, analizuoti ir
skleisti šalies ir užsienio bibliotekų patirtį; organizuoti savanorišką veiklą Viešosios bibliotekos veiklos tikslams pasiekti;
17.14. vykdyti atvirojo darbo su jaunimu veiklas, teikiant socialines, pedagogines, psichologines, individualaus konsultavimo paslaugas;
17.15. atlikti kitas teisės aktuose numatytas funkcijas, kaupti ir analizuoti Viešosios bibliotekos tinklo veiklos statistinius duomenis;
17.16. įstatymų nustatyta tvarka vykdyti buhalterinę apskaitą, teikti finansinę-buhalterinę ir
statistinę informaciją Savivaldybės, valstybės institucijoms; 
17.17. palaikyti aukštą bibliotekininko profesinę kompetenciją, skatinti motyvaciją veiklai;
17.18. teikti nemokamai paslaugas visiems vartotojams lygiomis teisėmis nepriklausomai nuo jų amžiaus, tautybės, religinių įsitikinimų, socialinio statuso ir specialias paslaugas tiems, kurie dėl įvairių priežasčių negali naudotis įprastomis bibliotekos paslaugomis.
18. Viešosios bibliotekos veikla organizuojama vadovaujantis šiais principais:
18.1. orientavimosi į bendruomenės poreikius – bibliotekos paslaugos, veiklos bei darbo metodai orientuojami į bendruomenės įvairių grupių poreikius. Užtikrinamas bibliotekos ir vietos bendruomenės atstovų dalyvavimas priimant sprendimus dėl bibliotekos paslaugų organizavimo ir vertinant  veiklos rezultatus;
18.2. papildomumo – teikiamomis paslaugomis bibliotekos nedubliuoja kitų toje pačioje vietovėje veikiančių įstaigų ar organizacijų veiklos, o siekia papildyti paslaugų įvairovę tam, kad būtų veiksmingiau naudojami turimi ištekliai;
18.3. prieinamumo – paslaugų prieinamumas užtikrinamas paslaugų suteikimo, patalpų įrengimo ir jų lankstaus panaudojimo, darbo laiko aspektais;
18.4. tikslingumo / kryptingumo – įsivertina ir tikslingai planuoja savo veiklas.
19. Viešoji biblioteka Savivaldybės tarybos sprendimu gali aptarnauti kaimo pradinę ar pagrindinę mokyklą. Tokiu atveju Viešoji biblioteka ir mokykla sudaro jungtinės veiklos (asociacijos) sutartį. 
20. Viešoji biblioteka savo veiklos nuostatų nustatyta tvarka teikia metodinę pagalbą Savivaldybės teritorijoje esančioms bibliotekoms.
21. Viešoji biblioteka, įgyvendindama savo tikslus ir uždavinius, vykdo šių rūšių veiklą:
21.1. bibliotekų ir archyvų veikla, kodas 91.01;
21.2. knygų leidyba, kodas 58.11;
21.3. kita leidyba, kodas 58.19;
21.4. kino filmų rodymas, kodas 59.14;
21.5. spausdinimas ir su spausdinimu susijusios paslaugos, kodas 18.1;
21.6. kultūrinis švietimas, kodas 85.52;
21.7. švietimui būdingų paslaugų veikla, kodas 85.60;
21.8. kita pramogų ir laisvalaikio organizavimo veikla, kodas 93.29;
21.9. narystės organizacijų veikla, kodas 94;
21.10. kitų narystės organizacijų veikla, kodas 94.9;
21.11. kita, niekur kitur nepriskirta, aptarnavimo veikla, kodas 96.09.

III SKYRIUS
VIEŠOSIOS BIBLIOTEKOS SAVININKO TEISES IR PAREIGAS ĮGYVENDINANČIOS INSTITUCIJOS KOMPETENCIJA

22. Viešosios bibliotekos savininko teises ir pareigas įgyvendinanti institucija – Akmenės rajono savivaldybės taryba:
22.1. steigia, reorganizuoja ir likviduoja Viešąją biblioteką, suderinusi su Lietuvos Respublikos kultūros ministerija, nustato Savivaldybės  bibliotekų tinklą;
22.2. finansuoja, kontroliuoja Viešąją biblioteką ir rūpinasi jos materialine baze;
22.3. nustato Viešosios bibliotekos plėtotės strategiją;
22.4. analizuoja ir kontroliuoja Viešosios bibliotekos veiklą;
22.5. tvirtina Viešosios bibliotekos nuostatus;
22.6. tvirtina didžiausią leistiną pareigybių skaičių;
22.7. tvirtina Viešosios bibliotekos teikiamų paslaugų įkainius;
22.8. tvirtina Viešosios bibliotekos filialų, padalinių skaičių;
22.9. skiria ir atleidžia likvidatorių arba sudaro likvidacinę komisiją ir nutraukia jos įgaliojimus;
22.10. sprendžia Lietuvos Respublikos biudžetinių įstaigų  įstatyme, kituose teisės aktuose ir Nuostatuose  jos kompetencijai priskirtus klausimus.

IV SKYRIUS
VIEŠOSIOS BIBLIOTEKOS TEISĖS IR PAREIGOS

23. Nuostatuose numatytai veiklai vykdyti Viešoji biblioteka turi teisę:
23.1. naudotis patikėjimo teise perduotu valstybės bei Savivaldybės tarybos turtu;
23.2. pirkti ar kitaip įsigyti turtą, jį valdyti, naudoti ir disponuoti juo įstatymų ir šių Nuostatų nustatyta tvarka;
23.3. sudaryti sutartis bei prisiimti įsipareigojimus;
23.4. teikti mokamas paslaugas;
23.5. gauti paramą;
23.6. naudoti lėšas Nuostatuose numatytiems tikslams ir funkcijoms įgyvendinti;
23.7. užmegzti tarptautinius ryšius, keistis specialistais;
23.8. stoti į pelno nesiekiančių šalies ir tarptautinių organizacijų asociacijas bei dalyvauti jų veikloje;
23.9. nustatyti savo vidaus struktūrą;
23.10. turėti ir kitų teisių, jeigu jos neprieštarauja teisės aktams.
24. Viešosios bibliotekos pareigos:
24.1. tvarkyti buhalterinę apskaitą, teikti finansinę-buhalterinę ir statistinę informaciją valstybės institucijoms ir mokėti mokesčius įstatymų nustatyta tvarka;
24.2. Savivaldybės tarybai ir kitoms įstatymais nustatytoms institucijoms teikti savo veiklos ataskaitas;
24.3. užtikrinti saugias darbo sąlygas Viešosios bibliotekos darbuotojams.
25. Viešoji biblioteka, turinti juridinio asmens teises, gali:
25.1. turėti einamąsias nacionalinės ir užsienio valiutos sąskaitas viename iš Lietuvos Respublikoje pasirinktų bankų, taip pat steigėjui leidus, – po vieną užsienio valiutos sąskaitą bet kurioje užsienio valstybėje;
25.2. remdamasi Nuostatais, valdyti, naudotis ir disponuoti jai priskirtu turtu;
25.3. sudaryti sutartis, prisiimti įsipareigojimus; steigėjui leidus, sudaryti sutartis dėl Viešosios bibliotekos turto naudojimo;
25.4.  steigėjui leidus, steigti fondus bei personalines įmones;
25.5. nustatyti savo teikiamų paslaugų kainas, jei jų nenustato Viešosios bibliotekos steigėjas;
25.6. atsiskaityti už pateiktas prekes, atliktus darbus bei paslaugas bet kuria sutarta forma, neprieštaraujančia Lietuvos Respublikos įstatymams ir kitiems teisės aktams;
25.7. jungtis į bibliotekų asociacijas;
25.8. turėti kitų šio įstatymo nenustatytų civilinių teisių ir pareigų, jeigu jos neprieštarauja Lietuvos Respublikos įstatymams.

V SKYRIUS
VIEŠOSIOS BIBLIOTEKOS VALDYMAS, STRUKTŪRA, 
DARBO ORGANIZAVIMAS

26. Viešajai bibliotekai vadovauja direktorius (toliau – direktorius), kuris į darbą priimamas konkurso būdu Lietuvos Respublikos Vyriausybės nustatyta tvarka. Direktorius į pareigas skiriamas 5 metų kadencijai. Kvalifikacinius reikalavimus direktoriui nustato kultūros ministras. Direktorius pavaldus Savivaldybės merui, atskaitingas Savivaldybės tarybai ir merui.
27. Direktorius, vykdydamas jam pavestus uždavinius:
27.1. organizuoja Viešosios bibliotekos darbą, kad būtų įgyvendinami Viešosios bibliotekos tikslai ir atliekamos nustatytos funkcijos;
27.2. užtikrina, kad būtų laikomasi įstatymų, kitų teisės aktų ir šių Nuostatų;
27.3. leidžia įsakymus, privalomus visiems Viešosios bibliotekos darbuotojams, kontroliuoja jų vykdymą;
27.4. dalyvauja rengiant strateginius plėtros planus, rengia metinius veiklos planus;
27.5. nustato ir tvirtina Viešosios bibliotekos darbo apmokėjimo sistemą, įstatymų nustatyta tvarka priima į darbą ir atleidžia iš darbo Viešosios bibliotekos darbuotojus, nustato pareiginės algos pastoviosios dalies koeficientus, atlieka Viešosios bibliotekos darbuotojų kasmetinį vertinimą, nustato pareiginės algos kintamosios dalies dydžius, priemokas, skiria paskatinimus, materialines pašalpas bei drausmines nuobaudas;  
27.6. nustato Viešosios bibliotekos darbuotojų atsakomybę už racionalų lėšų bei turto naudojimą;
27.7. suderinus su Akmenės rajono savivaldybės administracija, tvirtina Viešosios bibliotekos struktūrą ir pareigybių sąrašą, neviršijant Savivaldybės tarybos nustatyto didžiausio leistino pareigybių skaičiaus;
27.8. tvirtina Viešosios bibliotekos darbuotojų pareigybės aprašymus, vidaus tvarkos taisykles, kitus vidaus organizacinius dokumentus;
27.9. kontroliuoja Viešosios bibliotekos darbuotojų profesinę veiklą;
27.10. rūpinasi Viešosios bibliotekos darbuotojų kvalifikacijos kėlimu;
27.11. tvirtina Viešosios bibliotekos metines veiklos programas, vadovauja jų rengimui bei vykdymui;
27.12. garantuoja, kad pagal Lietuvos Respublikos viešojo sektoriaus atskaitomybės įstatymą teikiami ataskaitų rinkiniai ir statistinės ataskaitos būtų teisingi;
27.13. užtikrina racionalų ir taupų lėšų bei turto naudojimą, veiksmingą Viešosios bibliotekos vidaus kontrolės sistemos sukūrimą, jos veikimą ir tobulinimą;
27.14. atstovauja Viešajai bibliotekai valdžios ir valdymo institucijose, teismuose ir palaikant santykius su kitais subjektais;
27.15. Viešosios bibliotekos vardu sudaro sandorius;
27.16. be įgaliojimo veikia Viešosios bibliotekos vardu ir išduoda įgaliojimus Viešosios bibliotekos darbuotojams atlikti tas funkcijas, kurios priklauso direktoriaus kompetencijai; 
27.17. gali turėti ir kitų jam šiuose Nuostatuose arba kituose teisės aktuose nustatytų teisių ir pareigų.
28. Direktoriaus nebuvimo darbe laikotarpiu (atostogų, nedarbingumo, komandiruočių ir kt. metu) jo funkcijas atlieka direktoriaus pavaduotojas arba kitas Savivaldybės mero paskirtas asmuo.
29. Viešosios bibliotekos veiklą koordinuoja Savivaldybės administracija.
30. Viešąją biblioteką sudaro miestų, miestelių ir kaimų filialai:
30.1. Viešosios bibliotekos miestų filialai:
30.1.1. Akmenės miesto Onos Šimaitės biblioteka, adresas: Sodų g.1, LT-85361 Akmenė, Akmenės rajonas; 
30.1.2. Ventos miesto filialas, adresas: Žemaičių g. 35, LT-85319 Venta, Akmenės rajonas;
30.2. Viešosios bibliotekos miestelių filialai:
30.2.1. Papilės miestelio Kazio Narščiaus biblioteka, adresas: Nepriklausomybės g. 33, LT-85242 Papilė, Akmenės rajonas;
30.3. Viešosios bibliotekos kaimo filialai:
30.3.1. Agluonų kaimo filialas, adresas: Dvaro g. 13, LT-85474 Agluonų k., Akmenės seniūnija, Akmenės rajonas;
30.3.2. Kalniškių kaimo filialas, adresas: Beržų g. 1, LT-85254 Kalniškiai, Papilės seniūnija, Akmenės rajonas;
30.3.3. Eglesių kaimo filialas, adresas: Ežero g. 1-9, LT-85222 Šaltiškių k., Papilės seniūnija, Akmenės rajonas;
30.3.4. Jučių kaimo filialas, adresas: Parko g. 5, LT-85471 Jučių k., Akmenės seniūnija, Akmenės rajonas;
30.3.5. Kairiškių kaimo filialas, adresas: Pakalnės g. 1, LT-85016 Kairiškių k., Papilės seniūnija, Akmenės rajonas;
30.3.6. Kivylių kaimo filialas, adresas: Tulpių g. 12, LT-85483 Kivylių k., Naujosios Akmenės kaimiškoji seniūnija, Akmenės rajonas;
30.3.7. Kruopių kaimo filialas, adresas: Vytauto Didžiojo g. 4, LT-85007 Kruopių mstl., Kruopių seniūnija, Akmenės rajonas;
30.3.8. Pakalniškių kaimo filialas, adresas: Tuopų g. 4, LT-85203 Šapnagių k., Kruopių seniūnija, Akmenės rajonas;
30.3.9. Sablauskių kaimo filialas, adresas: Žalioji g. 24, LT-85273 Sablauskių k., Naujosios Akmenės kaimiškoji seniūnija, Akmenės rajonas;
30.3.10. Vegerių kaimo filialas, adresas: Klevų g. 16, LT-85101 Vegerių k., Naujosios Akmenės kaimiškoji seniūnija, Akmenės rajonas.

VI SKYRIUS
VIEŠOSIOS BIBLIOTEKOS TURTAS, LĖŠŲ ŠALTINIAI IR LĖŠŲ NAUDOJIMO TVARKA

31. Viešoji biblioteka Lietuvos Respublikos teisės aktų, Savivaldybės tarybos sprendimų nustatyta tvarka valdo Savivaldybei nuosavybės teise priklausantį turtą bei valstybės perduotą Savivaldybei patikėjimo teise turtą ir teikia Savivaldybės tarybai pasiūlymus dėl efektyvaus jo naudojimo. 
32. Viešosios bibliotekos direktorius skiria materialiai atsakingus darbuotojus, kurie atsako už Viešosios bibliotekos ir filialų valdomo turto teisėtą, saugų ir taupų naudojimą.
33. Viešoji biblioteka gali gauti paramą Viešosios bibliotekos nuostatuose nustatytiems uždaviniams ir funkcijoms įgyvendinti.
34. Viešosios bibliotekos lėšas sudaro:
34.1. Savivaldybės biudžeto asignavimai veiklai ir programoms vykdyti;
34.2. Lietuvos Respublikos valstybės biudžeto asignavimai;
34.3. fizinių ir juridinių asmenų parama;
34.4. pajamos, gaunamos už mokamas paslaugas;
34.5. lėšos, gautos projektams įgyvendinti iš Savivaldybės,  Europos Sąjungos struktūrinių ir kitų fondų ir bei programų;
34.6. kitos teisėtai įgytos lėšos.

VII SKYRIUS
DARBUOTOJŲ PRIĖMIMAS Į DARBĄ IR DARBO APMOKĖJIMAS

35. Viešosios bibliotekos darbuotojus į darbą priima, nustato jiems darbo užmokestį, skiria nuobaudas, skatina ir atleidžia iš darbo direktorius, vadovaudamasis Lietuvos Respublikos darbo kodeksu ir kitais teisės aktais.
36. Atskiriems kultūriniams projektams įgyvendinti direktoriui suteikiama teisė sudaryti darbo sutartis arba autorines ar atlikėjo intelektinių paslaugų sutartis.
37. Viešosios bibliotekos darbuotojų darbo užmokesčio dydis nustatomas Lietuvos Respublikos darbo kodekso, Lietuvos Respublikos valstybės ir savivaldybių įstaigų darbuotojų darbo apmokėjimo įstatymo ir kitų teisės aktų nustatyta tvarka.

VIII SKYRIUS
VIEŠOSIOS BIBLIOTEKOS FINANSINĖS VEIKLOS KONTROLĖ

38. Viešoji biblioteka yra finansuojama iš Savivaldybės biudžeto pagal asignavimų valdytojų patvirtintas sąmatas, laikantis Lietuvos Respublikos finansų ministerijos nustatytų finansavimo taisyklių ir iždo procedūrų.
39. Viešosios bibliotekos finansinės veiklos kontrolę vykdo Savivaldybės kontrolės ir audito tarnyba bei kitos įgaliotos valstybės institucijos teisės aktų nustatyta tvarka.

IX SKYRIUS
NUOSTATŲ TVIRTINIMAS, KEITIMAS IR PAPILDYMAS

40. Nuostatus tvirtina, juos keičia ar papildo Savivaldybės taryba.
41. Nuostatų keitimą gali inicijuoti Savivaldybės taryba, Viešosios bibliotekos direktorius.
42. Nuostatų pakeitimai įsigalioja nuo jų įregistravimo įstatymų nustatyta tvarka.

